b'\n_START_ARTICLE_\nGrad Kamenica\n_START_PARAGRAPH_\nGrad Kamenica (hrva\xc5\xa1ko Kamenica) se je v srednjem veku nahajal na vzpetini severno od sedanjega naselja Kamenica nad istoimenim potokom v Hrva\xc5\xa1kem Zagorju. Ocenjuje se, da je bil grad zgrajen v 13. stoletju, prvi\xc4\x8d se omenja pisnem dokumentu v darovnici ogrskega kralja leta 1399. Opu\xc5\xa1\xc4\x8den je bil sredi 18. stoletja, zdaj so ohranjene le dokaj skromne ru\xc5\xa1evine.\n_START_SECTION_\nZgodovina\n_START_PARAGRAPH_\nGrad Kamenico je po vsej verjetnosti dal zgraditi ogrski kralj Bela IV. v prvi polovici 13. stoletja kot mejno utrdbo. Grad je prvi\xc4\x8d omenjen v darovnici ogrskega kralja Sigismunda Luksembur\xc5\xa1kega z dne 27. januarja 1399, s katero je tudi ta grad skupaj z Zagorsko \xc5\xbeupanijo podelil celjskemu grofu Hermanu II.. Celjski grofje in dr\xc5\xbeavni knezi ter ve\xc4\x8dkrat hrva\xc5\xa1ki bani so grad imeli v posesti do 1456. Po smrti Ulrika II. Celjskega je grad najprej pripadel Janu Vitovcu. Leta 1468 ogrski kralj Matija Korvin to posest odvzel Vitovcu in jo podelil svojemu nezakonskemu sinu Ivani\xc5\xa1u. Po smrti bana Ivani\xc5\xa1a je grad in posest Kamenice podedovala njegova vdova Beatrice Frankopanska. Ta je posest \xc5\xa1e pred svojo ponovno poroko podarila pavlinskemu samostanu v Lepoglavi, vendar brez potrditve kralja. Ker darovnice ni potrdil kralj, lepoglavski samostan posesti ni mogel prevzeti. Ko so Dra\xc5\xa1kovi\xc4\x87i pridobili Kamenico in Trako\xc5\xa1\xc4\x87an, so o slednjem vodili pravni spor kar polnih 130 let, ki se je \xc5\xa1ele leta 1730 kon\xc4\x8dal v korist Dra\xc5\xa1kovi\xc4\x87ev.'